Recientemente Xamier Lake di San Nicolas Taekwondo Foundation a yega bek for di Costa Rica despues di participa den Presidents Cup cu ta un Campeonato G2.
Xamier Lake tin dos aña ta train cerca Master Eric Barry na e gymzaal di scol basico Santa Teresita. Aña pasa Xamier Lake a wordo selecta pa drenta Taekwondo Team Aruba. Xamier Lake a drenta den e team di TK5 di Taekwondo Team Aruba y Xamier Lake a bringa contra USA. E aña aki Aruba a bringa na Surinam y a logra gana e copa di TK5 na Surinam. Dos siman pasa Xamier Lake a bringa den e Presidents Cup na Costa Rica y a logra gana medaya di oro.
Master Eric Barry a mustra e atletanan di prome les y di dos les e premionan cu Xamier Lake a logra gana te cu awo.
Master Eric Barry ta orguyoso di e resultadonan di su atleta cu ta representa Aruba den eventonan Internacional.
San Nicolas Taekwondo Foundation su portanan ta habri pa un y tur cu kier forma parti di e team di San Nicolas Taekwondo Foundation.
Master Eric Barry ta duna les tur Dialuna, Diaranson y Diahuebs for di 6'or di atardi te cu 7'or di anochi pa e chikitonan y for di 7'or pa 8'or di anochi pa e adultonan.